b'\n_START_ARTICLE_\nVelecvetni divjakovec\n_START_SECTION_\nOpis\n_START_PARAGRAPH_\nVelecvetni divjakovec zraste od 15 do 50 cm visoko in ima plaze\xc4\x8do koreniko. Steblo rastline je pokon\xc4\x8dno in votlo in ima na vrhu od 1 do 5 ko\xc5\xa1kov. Spodnji listi so pecljati, sr\xc4\x8dasti in pri dnu prisekani. Pora\xc5\xa1\xc4\x8deni so z dalj\xc5\xa1imi dla\xc4\x8dicami. Zgornji listi so jaj\xc4\x8dasto suli\xc4\x8dasti. Cvetovi merijo v premeru od 4 do 6\xc2\xa0cm in so temno rumene barve, oplojeni pa se razvijejo v dlakave plodove. Rastlina cveti v juliju in avgustu, raz\xc5\xa1irjena pa je na nadmorskih vi\xc5\xa1inah od 1200 do 3400 metrov. Raste v skupinah po gru\xc5\xa1\xc4\x8du, skalnih razpokah in po kamnitih tratah Pirinejev in Alp.'